ก.ล.ต.เชือดมาร์เก็ตติ้ง“บล.โนมูระฯ-บล.คันทรี่ กรุ๊ป” ตุ๋นเงินลูกค้าซื้อIPO สั่งพักงาน10ปี
ก.ล.ต. เชือดมาร์เก็ตติ้ง “บล.โนมูระฯ-บล.คันทรี่ กรุ๊ป” ตุ๋นเงินลูกค้าซื้อ IPO สั่งพักงาน 10 ปี และ 3 เดือน
23 เม.ย. 2561

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ลงโทษผู้แนะนำการลงทุน 2 ราย โดยสั่งเพิกถอนการให้ความเห็นชอบเป็นผู้แนะนำการลงทุนรายนายคณาวุฒิ ศรีสุข ขณะกระทำผิดสังกัด บริษัทหลักทรัพย์ โนมูระ พัฒนสิน จำกัด (มหาชน) เป็นเวลา 10 ปี ฐานกระทำมิชอบต่อทรัพย์สินของผู้ลงทุน และสั่งพักการให้ความเห็นชอบเป็นผู้แนะนำการลงทุนรายนางสาวศัลย์ศยา โชคทวีรัตน์ ขณะกระทำผิดสังกัด บริษัทหลักทรัพย์ คันทรี่ กรุ๊ป จำกัด (มหาชน) เป็นเวลา 3 เดือน ฐานแสวงหาประโยชน์จากผู้ลงทุนโดยอาศัยโอกาสในการปฏิบัติงาน
โดย กรณีนายคณาวุฒิ ก.ล.ต. ได้รับรายงานการตรวจสอบของบริษัทหลักทรัพย์ โนมูระ พัฒนสิน จำกัด (มหาชน)  จึงตรวจสอบเพิ่มเติมพบว่า ระหว่างเดือนมกราคม – มิถุนายน 2560 นายคณาวุฒิกระทำมิชอบต่อทรัพย์สินของลูกค้า โดยหลอกให้ลูกค้ารวม 8 ราย ซื้อหุ้น IPO 2 บริษัท ทั้งที่นายคณาวุฒิไม่ได้มีหุ้นดังกล่าวอยู่จริง และให้ลูกค้าโอนเงินค่าซื้อหุ้นดังกล่าวเข้าบัญชีเงินฝากของตนเป็นเงินกว่า 7 แสนบาท ซึ่งลูกค้าไม่ได้รับหุ้นและไม่ได้รับเงินคืน
นอกจากนี้ ยังพบกรณีที่นายคณาวุฒิได้จัดทำเอกสารหลักฐานการรับเงินค่าซื้อหุ้น IPO ให้แก่ลูกค้าบางราย เพื่อให้ลูกค้าหลงเชื่อว่า เป็นเอกสารของบริษัทหลักทรัพย์ที่ออกให้แก่ลูกค้าอีกด้วย  ทั้งนี้ ในการตรวจพบการกระทำผิดของนายคณาวุฒิ บล. โนมูระ ได้ตรวจพบหลังจากที่นายคณาวุฒิลาออกไปแล้ว แต่บริษัทได้ขยายผลการตรวจสอบจนทำให้ทราบว่า มีลูกค้าที่เสียหายจากการกระทำของนายคณาวุฒิอีกหลายราย
 
สำหรับกรณีของนางสาวศัลย์ศยา ก.ล.ต. ได้รับรายงานเรื่องร้องเรียนของลูกค้าบริษัทหลักทรัพย์ คันทรี่ กรุ๊ป จำกัด (มหาชน) จึงตรวจสอบเพิ่มเติมพบว่า ในเดือนพฤศจิกายน 2556 นางสาวศัลย์ศยาอาศัยโอกาสในการปฏิบัติงานชักชวนลูกค้ารายหนึ่งจองซื้อหุ้น IPO 1 บริษัท เป็นเงิน 3.6 ล้านบาท โดยเป็นหุ้นที่เคยมีแผนจะเข้าซื้อขายในตลาดหลักทรัพย์แห่งประเทศไทยจริง
โดยนางสาวศัลย์ศยาได้รับส่วนแบ่งจากการนำหุ้นไปเสนอขายดังกล่าวเป็นเงิน 2 แสนบาท และมีการนำใบหุ้นมาส่งมอบให้ลูกค้าจริง ต่อมาปรากฏว่าหุ้นดังกล่าวไม่สามารถเข้าซื้อขายในตลาดหลักทรัพย์ฯ ได้  นางสาวศัลย์ศยาจึงได้ติดต่อเจ้าของหุ้น IPO เพื่อนำเงินมาคืนลูกค้าทั้งหมดได้สำเร็จและตนเองก็ได้คืนเงินส่วนแบ่งที่ได้รับทั้งหมดคืนลูกค้าแล้ว ทั้งนี้ บล. คันทรี่ กรุ๊ป ทราบเรื่องนี้หลังจากที่นางสาวศัลย์ศยาลาออกไปแล้ว
อนึ่ง การกระทำของบุคคลทั้งสองรายข้างต้น เป็นการไม่ปฏิบัติหน้าที่หรือให้บริการด้วยความซื่อสัตย์สุจริต โดยนายคณาวุฒิกระทำการมิชอบต่อทรัพย์สินของผู้ลงทุน และนางสาวศัลย์ศยาแสวงหาประโยชน์จากผู้ลงทุนโดยอาศัยโอกาสในการปฏิบัติงาน เป็นความผิดตามประกาศคณะกรรมการกำกับตลาดทุน*  ก.ล.ต. จึงสั่งเพิกถอนการให้ความเห็นชอบเป็นผู้แนะนำการลงทุนด้านหลักทรัพย์และกำหนดระยะเวลาในการรับพิจารณาคำขอความเห็นชอบเป็นบุคลากรในธุรกิจตลาดทุนของนายคณาวุฒิ เป็นเวลา 10 ปี มีผลตั้งแต่วันที่ 19 เมษายน 2561 และสั่งพักการให้ความเห็นชอบเป็นผู้แนะนำการลงทุนด้านตลาดทุนของนางสาวศัลย์ศยา เป็นเวลา 3 เดือน มีผลตั้งแต่วันที่ 24 เมษายน 2561
ทั้งนี้ ที่ผ่านมาจนถึงปัจจุบัน ก.ล.ต. พบเหตุจากการชักชวนให้ลงทุนในหุ้น IPO หรือหุ้นนอกตลาด โดยผ่านผู้แนะนำการลงทุนในบริษัทหลักทรัพย์หลายกรณีและมีการลงโทษมาแล้วหลายราย บางรายอาจมีคดีความทางอาญากับผู้ลงทุนด้วย  ดังนั้น ก.ล.ต. ขอเตือนผู้ลงทุนให้ระมัดระวังการชักชวนในลักษณะดังกล่าว โดยให้ตรวจสอบว่าหุ้นที่นำมาชักชวนมีอยู่จริงหรือไม่ หรือมีการยื่นขอเสนอขายกับ ก.ล.ต. หรือเข้าจดทะเบียนกับตลาดหลักทรัพย์แห่งประเทศไทยหรือไม่ โดยอาจสอบถามจากบริษัทหลักทรัพย์ในสังกัดของผู้แนะนำการลงทุนได้โดยตรง หรือสอบถามจาก ก.ล.ต. หรือตลาดหลักทรัพย์แห่งประเทศไทย นอกจากนี้ ผู้ลงทุนไม่ควรโอนเงินของตนให้ผู้แนะนำการลงทุนโดยตรง เพราะอาจเป็นช่องทางให้มีการทุจริตเงินของผู้ลงทุนได้
 